Socijalizacija i resocijalizacija u filmu “A Clockwork Orange”

[bookmark: _GoBack]

Film A Clockwork Orange američkog filmskog režisera Stenlija Kjubrika snimljen je 1971. godine po knjizi Entonija Bardžesa. Centar radnje prikazuje britanskog adolescenta Aleksa Delarža koji očigledno nije “tipičan mladić”. Naime, on je vođa bande koju čine on i njegova tri druga, a koja je sklona, sa stanovišta gledaoca, antisocijalnom, destruktivnom i nasilnom ponašanju. Svake večeri imaju običaj da popiju po čašu mleka, kako bi se zagrejali za ono što sledi – brutalno prebijanje, silovanje i krađa od nevinih ljudi. Glavne teme kojima se bavi ovaj film su pitanje moralnosti, slobodne volje, definisanje “dobrog” kao i uopšte socijalni kontekst u kom se razvio lik poput Aleksa, da li je on prosto “zao čovek” ili je njegova ličnost posledica delovanja socijalnih faktora u njegovoj neposrednoj sredini, kao i da li se ovo može izmeniti, odnosno da li je moguće da se on resocijalizuje, i ako jeste, na koji način?
Pitanje koje se pojavilo mnogo pre navedenog filma, kao i pre nastanka psihologije kao samostalne nauke, jeste pitanje prirode čoveka, da li je on u svojoj srži zao, kao što tvrdi npr. Hobs, ili je pak dobar ali je društvo to koje utiče na njega da postane loš i postupa na loš način, kao što to smatra Ruso. Iako verovatno nikad nećemo imati jasan odgovor na pitanja koja se tiču ljudske prirode lišene socijalnog uticaja (s obzirom na njegovu sveprisutnost), ono što je danas evidentno, i to zahvaljući mnogim naučnim istraživanjima, jeste to da socijalna sredina individue izrazito utiče na njeno ponašanje, štaviše, ona je ta koja transformiše jedinku u ličnost (Rot, 2005). Pojedinac je rođen samo sa određenim, i to vrlo ograničenim brojem urođenih refleksa i tendencija dok je za ostatak nužno socijalno učenje (Rot, 2005). Pod pojmom socijalizacija Rot podrazumeva, kao što je već navedeno, “proces kojim se ljudska jedinka od biološkog bića transformiše u ličnost, tj. biosocijalnu jedinku sa određenim, za nju karakterističnim osobinama i načinom ponašanja” (Rot, 2005, p. 75). Osnovna uloga socijalizacije jeste osposobljavanje jedinke za život u društvu, održanje društva kao i razvijanje oblika ponašanja koji će omogućiti to zajedničko funkcionisanje (Rot, 2005). Pri ovome je,  međutim, veoma bitno naglasiti, pogotovo u kontekstu teme ovog rada, da socijalizacija ne mora uvek doprineti formiranju jedinke koja se ponaša u skladu sa prihvaćenim normama već njen rezultat može biti i ponašanje koje je osuđivano i smatrano neprikladnim (Rot, 2005). 
Postoje tri osnovna problema socijalizacije kojima ćemo se baviti u ovom radu. Prvi se tiče procesa socijalizacije, odnosno principa socijalnog učenja preko kojih se ona ostvaruje, pri čemu se posebna pažnja posvećuje ulozi roditelja u socijalizaciji deteta tj. njihovih međusobnih odnosa, odnosa sa detetom, kao i postupaka koje primenjuju pri socijalizaciji deteta. Drugi se bavi izvorima i agensima socijalizacije, odnosno šta ili ko određuje sadržaj socijalizacije, i  delovanjem kojih osoba ili ustanova se ona ostvaruje. Treći problem se odnosi na efekte socijalizacije, odnosno kako ona utiče na formiranje stavova i vrednosti, kako utiče na razvijanje psihičkih funkcija, ličnosti u celini i slično. Ova pitanja će pratiti redosled pojavljivanja i radnje u filmu.
U prvom delu filma vidimo glavnog lika na gore opisan način. Iako se njegovo ponašanje na prvi pogled može okarakterisati kao antisocijalno, pažljivijim posmatranjem postaje jasno da ono nije toliko drugačije od normi koje promoviše njegova sredina. Kuće “običnih” ljudi, žrtava nasilja Aleksove bande su ispunjene eksplicitnim erotičnim slikama, umetničkim delima, nameštajem, itd. a način njihovog odevanja, izgled, kao i uopšte uređenje u kom žive su poprilično ekstravagantni sa gledišta našeg društva, te je Aleksovo ponašanje na neki način odraz njegove sredine. Takođe, dva veoma bitna agensa socijalizacije – roditelji i škola, imaju veoma slab aktivni uticaj u njegovoj socijalizaciji. Roditelji većinu vremena nisu ni prisutni da bi vršili naročit uticaj – na poslu su, a kada dođu Aleks nije kod kuće već je zaokupljen nasilnim aktivnostima sa bandom. Međutim, kada i jesu prisutni, ne pokazuju naročitu zainteresovanost za dešavanja u njegovom životu. Postavljaju mu pitanja ali brzo odustaju, ne raspravjaju se sa njim (na primer kada on govori kako neće ići u školu iako nije bio prisutan cele nedelje oni brzo popuštaju), ne pritiskaju ga, imaju previše poverenja u njega (što se vidi kada mu majka veruje da mu nije dobro i da zato izostaje iz škole kao i da veruje da radi i šta radi kada on zapravo zlostavlja nedužne sa prijateljima). Roditelji čak imaju i određenu dozu straha, te pokušavaju da budu fini i izbegavaju sporove sa njim. U procesu socijalizacije se najveća važnost pridaje porodici (Rot, 2005). “Za razvitak buduće ličnosti deteta najvažniji momenat je osećanje sigurnosti, osećanje deteta da ga roditelji vole i da se brinu o njemu.” (Rot, 2005, p.124). “Nedovoljna briga za dete ili nedostatak ljubavi prema detetu, ističe se, prvenstveni su uzroci zbog kojih se kod deteta razvijaju određene društveno nepoželjne osobine: agresivnost i neprijateljski stav prema okolini…” (Rot, 2005, p.124). Njegovi roditelji imaju preterano permisivan odnos prema njemu. Naime, oni mu dozvoljavaju da čini sve što hoće, ništa mu se ne zabranjuje i ljubav mu se nikad ne uskraćuje, a takav odnos roditelja prema detetu, po mišljenju Rota, otežava socijalizaciju i takvo dete postaje sebično i samoživo. Postoji mišljenje da potpuna permisivnost i tolerantnost ne daje dobre rezultate u socijalizaciji, već da će tada dete slabo kontrolisati sopstvene impulse i imati nizak nivo aspiracije (Rot, 2005). 
Uticaj škole takođe izostaje s obzirom da Aleks gotovo uopšte ne prisustvuje nastavi. Škola ima bitan značaj u socijalizaciji zbog toga što suočava dete sa strožim zahtevima, ona deluje organizovano i sistematski na formiranje lišnosti i usvajanje novih saznanja i novih poželjnih oblika ponašanja, međutim kod Aleksa ovo nije slučaj. Nadzornik popravnog doma je jedini koji vidi kroz Aleksove manipulacije i laži i pokušava da priča sa njim, ali ne postavlja konkretne pretnje, i može se naslutiti da njegova motivacija dolazi pre iz brige za svoj interes nego za dobrobit Aleksa (što se vidi tek kasnije, u drugom delu filma, kada dolazi da vidi privedenog Aleksa, pri čemu jedan od radnika u pritvoru kaže da “mora da ga je Aleks mnogo napatio” i implicira na to da može slobodno da ga udari i da oni neće nikome reći, nakon čega ga ovaj pljune u lice i smeje mu se). Rot takođe smatra da je bitan i odnos roditelja prema školi. Ukoliko roditelji imaju negativan stav prema školi, povećaće se i neuspeh deteta u školi (Rot, 2005). Ovo jasno ukazuje na gore naveden primer permisivnosti Aleksovih roditelja kada je u pitanju odlazak u školu. 
Najprisutniji agens u njegovom životu su njegovi vršnjaci. U doba adolescencije ovaj uticaj je naročito bitan. Iako je njihova osnovna funkcija pozitivna i trebalo bi da olakša uključenje individue u zajednicu, često se dešava da je ovaj uticaj zapravo suprotan. Po Hevigharstu, grupe vršnjaka mogu uticati na to da osoba postane drugačija i ekstravagantna (Rot, 2005). Takođe, po Rotu, “mnoga istraživanja pokazuju veliku ulogu vršnjaka u razvijanju delinkventnog ponašanja” (Rot, 2005, p.132), dok postoje i druga mišljenja da su loši odnosi u porodici glavni uzrok dok je uključenje u vršnjačku grupu samo prilika za ovakvo ponašanje. U svakom slučaju, u filmu se jasno vidi da je Aleksova grupa vršnjaka drugačija nego svaka druga. Umesto donekle nevinog druženja svake druge grupice prijatelja, oni svoje vreme uglavnom provode nasilno se ponašajući. Obučeni su usklađeno i uvek isto, drugačije od onoga što se viđa kod ostalih likova, drže se zajedno i ne dolaze u prijateljske kontakte sa drugima, već voljno provode vreme samo jedni sa drugima i sa žrtvama njihovog nasilja. Unutar grupe postoji poseban način komunikacije. Takođe, grupu karakterišu jasni hijerarhijski odnosi među članovima grupe, pri čemu je Aleks vođa dok ostali imaju znatno manje prava, pre svega nemaju pravo da ga ismevaju i da mu se protive, a kada se to konačno desi, Aleks ih doslovno i fizički kažnjava i ismeva, kako bi povratio svoju autoritarnu moć, što za njega kasnije ima drastične posledice.
Naredni deo filma se direktno nadovezuje na prvi, kao posledica izdaje Aleksovih prijatelja kao kazne za njegov pokušaj da ponovo uspostavi ulogu vođe u nihovoj grupi. Naime, Aleks upada u kuću jedne starije žene i u borbi sa njom slučajno je ubija, nakon čega ga prijatelji udare i pobegnu od policije, a on ne uspeva u tome i biva priveden.
Baš kao što i koncept socijalizacije podrazumeva pripadanje grupi, tako i resocijalizacija implicira promene u tim odnosima u grupi. Mnogi izvori sugerišu da je problem preoblikovaja osobe i njenih antisocijalnih stavova i vrednosti povezan sa mogućnosti promene odnosa u grupi kojoj pojedinac pripada (McCorkle & Korn, 1954). Dakle, resocijalizacija ima istu ulogu kao i sama socijalizacija, tj. da uključi individuu u društvo i u njoj razvije poželjne oblike ponašanja, sa tim što se ona odnosi na nove oblike ponašanja, koje osoba do sad nije imala u svom repertoaru ponašanja. Aleksova resocijalizacija ima tri momenta. Ovaj deo filma pravi znatnu razliku u odnosu Aleksa i njegove sredine, s obzirom na to da je dosad živeo potpuno liberalno, i on bio taj koji vrši aktivan uticaj na ljude oko njega, a izbegavao koliko god može uticaj drugih, dok je sada, u zatvoru, primoran da se drži određenih pravila i poštuje određene autoritete. Ovo menja njegovo ponašanje – mora da bude poslušan, da se obraća svima sa gospodine (“Sir”), da peva himnu, da sluša govore o religiji i Bogu, bude sveden na broj umesto na ime i ličnost. Dakle, to je prvi momenat u njegovoj resocijalizaciji. Aleks radi sve što se od njega traži i prividno posvećuje pažnju procesu svoje reformacije. Međutim, on i dalje ima donekle očuvanu slobodnu volju, jer iako nije u stanju da bira svoje vidno manifestovano ponašanje, on i dalje zadržava isti način razmišljanja i iste stavove koje je imao i ranije. I dalje ima iste nagone, za šta je odličan primer to da čitanje Biblije za njega ne predstavlja vid čišćenja od grehova koje je počinio, već zabavu jer  u njoj uspeva da pronađe delove koji opisuju nasilje te ih sa uživanjem čita zamišljajući te scene. Vrlo se jasno vidi da pokušava da manipuliše drugima i pretvara se da želi da bude dobar, dok sve vreme samo želi da se ponaša kao i do sada, smeje se kada kaže koji je uzrok što je završio u zatvoru itd. On čak prenaglašeno poštuje pravila na taj način da se može steći utisak da pokušava da ismeva zatvor. Time on pokušava da zadrži sopstvenu autonomiju (kada dolazi u kliniku lupa cipelama dok ulazi kao što je video da to radi njegov nadređeni i slično). 
Kada Aleks sazna za određeni program od kog osoba postane “bolje” što obećava da osoba može ranije da izađe iz zatvora i da se nikada više ne vrati, iz njegovog govora i naglašavanja rečenica se vidi da to želi iz sebičnih razloga a ne iz istinske želje za promenom, iako pokušava to da predstavi drugačije. Ipak, zahvaljujući svojoj manipulativnosti i snalažljivosti uspeva da se uključi u program i premeštaju ga u kliniku. Sada nastupa drugi momenat odnosno druga faza u njegovoj resocijalizaciji. U ovom delu vidimo Aleksa kako biva podvrgnut averzivnoj terapiji – specifičnoj vrsti klasičnog uslovljavanja pri čemu se stvara veza između određenog nepoželjnog ponašanja i negativne posledice. Ovde prepoznajemo jednu od dve grupe teorija socijalizacije – grupu bihejviorističkih teorija socijalnog učenja putem uslovljavanja (S-R teorije) prema kojima “do učenja dolazi na osnovu stvaranja veza između draži i odgovora, a putem asocijacija” (Rot, 2005, p. 78). U filmu, kada Aleks dolazi na kliniku on nije upoznat sa terapijom na koju je već pristao. Doktori mu ubrizgavaju određenu supstancu koja izaziva izuzetnu mučninu (što je bezuslovna reakcija na tu supstancu) i čije je dejstvo opisano kao “osećaj smrti davljenjem ili gušenjem”, nakon čega ga primoravaju da gleda filmove sa nasilnim i seksualnim sadržajem (draž čije inače negativno dejstvo na Aleksovo ponašanje pokušava da se suzbije). U početku mu prikazivanje navedenih draži, kao i obično, prija, ali u jednom trenutku postaje svestan da mu nije dobro, što se dešava usled dejstva ubrizgane supstance, a čega on nije svestan. Ovaj proces doktori ponavljaju sve dok se definitivno ne formira asocijativna veza između nasilnog i seksualnog sadržaja i osećaja mučnine, usled čega se, baš kao i kod klasičnog uslovljavanja, javlja takva reakcija i na samu pojavu nasilnog i seksualnog sadržaja ili misli, bez prisutnosti supstance u njegovom organizmu.
 Na Aleksovu žalost, kao nusprodukt uslovljavanja, asocijativna veza se stvorila i između osećaja mučnine sa jedne, i Betovenove Devete simfonije koja je bila prisutna u jednom od filmova, sa druge strane. Nakon podvrgavanja ovom mučnom procesu Aleks mora proći konačan test, kako bi bilo zaista pokazano da je terapija uspela. Ovde je stavljan u različite neprijatne situacije kako bi se izazvala njegova reakcija, međutim, iako se ponašao na način na koji je uslovljavanje to od njega zahtevalo, on nije ni u jednom trenutku, ni posle svih ovih režima, promenio svoje lične stavove i vrednosti, svoje želje i nagone, i nije internalizovao date modele. Ovo se vidi u sceni kada mu je dovedena gola žena za koju on kaže da je hteo da postupi kao i dosad ali pri samom pokušaju ga je u tome sprečio osećaj mučnine. Zato je samo prividno resocijalizovan. Nije promenjena njegova suština, već samo njegova sposobnost da manifestuje ponašanje u skladu sa njom. 
Kada je konačno pušten kući, počinje treća etapa njegove resocijalizacije, i tada  Aleks mora da se suoči sa svetom koji se dosta promenio u toku proteklog vremena. Sada su ponovo drugi ti koji aktivno utiču na njega, prepušten je na milost i nemilost drugih za razliku od kontrole koju je navikao da ima. Sada se po prvi put suočava sa osećanjima praznine, usamljenosti, bespomoćnosti kao i indiferentnosti drugih za njega. Iako nikada nije pokazivao afilijaciju prema roditeljima, sada ga pogađa što je neko koga su skoro upoznali preuzeo njegovu ulogu, da ga je potpuno zamenio i da to čini na štaviše uspešniji način od njega, da je dobio svu pažnju Aleksovih roditelja i da im je jednostavno nepotreban. Nije prihvaćen ni od koga i shvata da je potpuno sam i odsečen i od drugih, ali i od sebe i svog identiteta usled dejstva terapije. Uz sve to se suočava sa svim ljudima kojima je načinio zlo, i iako su oni bili “nedužni”, niko od njih ne okleva pred prilikom za osvetu već odmah deluju svojim nagonima, baš kao što bi inače i Aleks.  To je još jedan dokaz da je Aleksova prvobitna socijalizacija bila očekivana u odnosu na sredinu koja ga okružuje. On sada međutim nije u stanju da se odbrani jer sve što može usled delovanja terapije, jeste da leži sklupčan na podu osećajući mučninu i moleći za pomoć i razumevanje. Ovo ukazuje na još jednu negativnu posledicu ovakve terapije, jer se on sada promenio u potpuno drugu krajnost od onoga kakav je bio – naime, nije uopšte u stanju da se odbrani od nasilja, čak ni u situacijama kada je to zaista potrebno. Nije se promenila socijalna sredina u kojoj je Aleks, već su se samo zamenile uloge. Međutim, bitno je primetiti da on ni u jednom trenutku nije osetio krivicu za svoja dela, uprkos njegovom naizgled mirnom ponašanju.
Nakon što je otrovan, kidnapovan, zaključan u sobu i primoran da sluša Betovena na čiju muziku je takovđe stvorena averzivna reakcija iako ju je ranije takodje voleo, baš kao i nasilno ponašanje, on pokušava da izvrši samoubistvo. Tada se konačno prekida formirana  asocijativna veza, odnosno dolazi do gašenja reakcije usled ponavljanja stimulusa bez negativne posledice. Kao što je bilo očekivano usled znanja o Pavlovljevom klasičnom uslovljavanju, ukoliko se uslovna draž ponovi određen broj puta (u ovom slučaju dovoljno dugo vreme izlaganja Betovenove devete simfonije), gubi se adaptivna svrha uslovljavanja kao antecedentnog signalizatora negativne ili opasne draži i organizam shvata da opasnost više ne postoji. Ovaj ishod je trebalo da bude očekivan, dok je drugi mogući način da se reakcija ugasi bio taj da Aleks uprkos osećaju mučnine nastavi da se ponaša na nasilan način, nakon čega bi se ova reakcija takođe posle određenog vremena ugasila. Medjutim, razlog zbog kog se ovo nije desilo je prosto taj što je uslovljena reakcija bila previše snažna i mučna da bi on bio u stanju da nastavi da se ponaša neprimereno. Dakle, za gašenje je u ovom slučaju zaslužna samo nenamerno prenesena reakcija mučnine na Betovenovu simfoniju. Na kraju i sam Aleks shvata da odjednom izostaje osećaj mučnine i da sada ponovo može da se vrati starim navikama, zbog čega se na kraju smeje i kaže “I was cured alright!”. Ova rečenica znači da je on shvatio da je “izlečen od leka” odnosno razuslovljen od averzivne terapije.
Aleksova resocijalizacija nije bila uspešna iz razloga što je (ako se zanemari manjak znanja o klasičnom uslovljavanju u izmišljenom svetu u filmu), kao što je već spomenuto, promenjeno samo njegovo delovanje, njegove reakcije, a ne njegove želje, nagoni i vrednosti. U sceni gde vodi razgovor sa crkvenim licem, on govori Aleksu kako “dobrota dolazi iznutra”, da je “dobrota izbor”, a da “čovek koji ne može da bira, više nije čovek”. Aleks nije zaista promenjen prosto iz razloga što to ni u jednom trenutku nije sam želeo, nije to vršio slobodnom voljom, već je bio primoran. Povezujući ovo sa Kolbergovim shvatanjima moralnosti, kod Aleksa je, pretpostavlja se, željeno dostignuće viših stepeni moralnosti, tj. da on zaista postane izmenjena, dobra ličnost. Međutim, kod Aleksa je ipak postignuta samo heteronomna moralnost, tačnije moralnost kod koje se osoba ponaša moralno isključivo usled autoritarnog uticaja, samo da bi izbegla kaznu. Zbog toga je, kada je prisutnost tih autoriteta i kazna izostala, izostalo i njegovo iole moralno ponašanje. Da bi osoba dostigla više stupnjeve moralnog ponašanja, ona mora lično da izabere, slobodnom voljom, da se na taj način i ponaša (Radonjić, Rot, 2008).

